আচার্য জগদীশচন্দ্র বসু রোডের পর এবার স্ট্র্যান্ড রোড। চারদিনের ব্যবধানে আবার খুন করে শহরের রাস্তায় মৃতদেহ ফেলে দেওয়ার ঘটনা ঘটল। 
এক তরুণীকে খুন করে গত শনিবার পার্ক স্ট্রিট থানা এলাকায় আচার্য জগদীশচন্দ্র বসু রোডে মৃতদেহ ফুটপাথে ফেলে দেওয়ার ঘটনা ঘটেছিল। ওই ঘটনায় পুলিশ মূল অভিযুক্ত-সহ চারজনকে গ্রেফতার করেছে। চারদিনের ব্যবধান। আবার খুন হওয়া বছর তিরিশের অজ্ঞাতপরিচয় এক যুবকের মৃতদেহ উদ্ধার হল বুধবার। এদিন সকালে ময়দান থানার স্ট্র্যান্ড রোডে দ্বিতীয় হুগলি সেতুর নীচে একটি পলিথিনের ড্রামের ভিতর থেকে দেহটি উদ্ধার হয়।
পুলিশ জানিয়েছে, এদিন সকাল সাড়ে ৬টা নাগাদ দ্বিতীয় হুগলি সেতুর আচার্য জগদীশচন্দ্র বসু রোডের দিকে র‌্যাম্পের নীচে স্থানীয় লোকজন একটি নীল রঙের ড্রাম পড়ে থাকতে দেখেন। ওই ড্রামের মুখটি জাল দিয়ে বাঁধা ছিল। খবর পেয়ে ঘটনাস্থলে পৌঁছে পুলিশ ওই যুবকের মৃতদেহ উদ্ধার করে। ওই ড্রাম সাধারণত মাছ বহন করার কাজে ব্যবহৃত হয়। নিহত যুবকের পরনে ছিল লুঙ্গি ও টি-শার্ট। কানের পিছনে এবং বুকের কাছে আঘাতের চিহ্ন ছিল। জিভ বেরিয়েছিল। হাতে দু’টি ট্যাটুতে লেখা ছিল, ‘রানা’ এবং ‘ওম’।
যুগ্ম কমিশনার (অপরাধ দমন) বিশাল গর্গ জানিয়েছেন, ময়নাতদন্তের চিকিৎসক তাঁর প্রাথমিক মতামতে জানিয়েছেন, ওই যুবককে ভোঁতা ভারী কোনও অস্ত্র দিয়ে খুন করা হয়েছে। বাঁ কানের পিছনে খুঁচিয়ে আঘাতের ফলে একটি হাড় ভেঙে গিয়েছে। বুকের দু’টো হাড় ভেঙেছে। পাকস্থলীতে পাওয়া গিয়েছে মদ। মঙ্গলবার রাত ১০টা থেকে এদিন ভোর ৫টার মধ্যে খুন করা হয়েছে বলেই মনে করছেন চিকিৎসকেরা। 
পুলিশ জানিয়েছে, ওই এলাকার সিসিটিভি ফুটেজ দেখা হচ্ছে। জিজ্ঞাসাবাদ করা হচ্ছে স্থানীয়দের। যুবকের ছবি দিয়ে বিভিন্ন থানার বার্তা দেওয়া হয়েছে। যে জায়গায় দেহটি পড়েছে সেতুর উপর থেকেও তা ফেলা সম্ভব। শহরের বাইরে কোথাও খুন করে ওই এলাকায় দেহটি ফেলা হয়েছে বলেই তদন্তকারীদের                          প্রাথমিক ধারণা।